b"\n_START_ARTICLE_\nMaurice Jarre\n_START_SECTION_\nBiografi\n_START_PARAGRAPH_\nJarre var \xc2\xaben av gigantene i filmmusikken i 1900-\xc3\xa5rene\xc2\xbb (if\xc3\xb8lge Los Angeles Times) og \xc2\xabblant de mest etters\xc3\xb8kte komponistene i filmindustrien\xc2\xbb (if\xc3\xb8lge The New York Times), \xc2\xaben skaper av subtil bakgrunnsmusikk og store, dramatiske temal\xc3\xa5ter, ikke bare for vanlige orkestre... men han eksperimenterte ogs\xc3\xa5 med elektroniske lyder senere i karri\xc3\xa8ren sin.\xc2\xbb_NEWLINE_Selv om han komponerte flere konsertverk, er Jarre mest kjent for filmmusikk, s\xc3\xa6rlig for samarbeidet med filmregiss\xc3\xb8ren David Lean. Jarre komponerte musikken til samtlige av Leans filmer fra Lawrence of Arabia (1962) og utover. Han har ogs\xc3\xa5 komponert musikken til Toget (1964), Mohammad, Messenger of God (1976), Lion of the Desert (1981), Vitne til mord (1985) og Ghost (1990)._NEWLINE_Jarre har f\xc3\xa5tt en stjerne p\xc3\xa5 Hollywood Walk of Fame. Tre av komposisjonene hans l\xc3\xa5 til sammen 42 uker p\xc3\xa5 den britiske singellisten. Den st\xc3\xb8rste hitl\xc3\xa5ten var \xc2\xabSomewhere My Love\xc2\xbb (til melodien \xc2\xabLara's Theme\xc2\xbb, med tekst av Paul Francis Webster) av The Mike Sammes Singers, som n\xc3\xa5dde 14.-plassen i 1966 og l\xc3\xa5 til sammen 38 uker p\xc3\xa5 listen. Jarres filmmusikk i Lawrence of Arabia ble k\xc3\xa5ret til tidenes 3. beste filmlydspor fra USA av det amerikanske filminstituttet._NEWLINE_Jarre ble nominert til ni Oscar-priser, og vant tre for beste originalmusikk for Lawrence of Arabia (1962), Doctor Zhivago (1965) og En reise til India (1984), alle regissert av David Lean. Han vant ogs\xc3\xa5 fem Golden Globes, to British Academy Film Awards og en Grammy Award._NEWLINE_Maurice Jarre d\xc3\xb8de av kreft i 2009."